कहा- शरद पवार के इस्तीफे ने उनका गेम प्लान खराब कर दिया
Maharashtra Politics - Shiv Sena MP Sanjay Raut Speaks About BJP And NCP Party. शिवसेना सांसद संजय राउत का कहना है कि NCP चीफ शरद पवार पार्टी में अपना उत्तराधिकारी तैयार नहीं कर पाए हैं। यही वजह है कि उनके इस्तीफा देने के बाद पार्टी में खलबली मच गई
शिवसेना सांसद संजय राउत का कहना है कि भारतीय जनता पार्टी महाराष्ट्र में शिवसेना की तरह NCP को तोड़ने का प्रयास कर रही थी। महाराष्ट्र में लोग बैग भरकर तैयार थे और भाजपा में जाने वालों के लिए `लॉजिंग-बोर्डिंग’ की भी व्यवस्था कर ली गई थी, लेकिन शरद पवार के इस्तीफे ने उनका गेम प्लान खराब कर दिया। इसीलिए बीजेपी के पेट में दर्द हो रहा है। 
उन्होंने कहा कि शरद पवार को BJP ज्वाइन करने का ऑफर मिला था, जिसके बदले उन्हें ED, CBI जैसी जांच एजेंसियों से छुटकारा देने की बात कही गई थी, लेकिन NCP चीफ ने यह ऑफर ठुकरा दिया। संजय राउत ने यह बातें पार्टी के मुखपत्र सामना के एक आर्टिकल में लिखी हैं।
संजय राउत ने आर्टिकल में ये पांच बड़ी बातें लिखीं...
1. NCP तोड़ने का प्लान बना रही थी बीजेपी
भाजपा महाराष्ट्र में शिवसेना की तरह ही राष्ट्रवादी कांग्रेस को तोड़ने का प्लान बना रही थी, लेकिन पवार के इस्तीफे वाले मास्टरस्ट्रोक से भाजपा का गेमप्लान खराब हो गया। महाराष्ट्र में लोग बैग भरकर तैयार थे और कहा जा रहा था कि आने वालों के लिए `लॉजिंग-बोर्डिंग’ की भी तैयारी कर ली गई थी। हालांकि, शरद पवार के खेल से भाजपा का `प्लान’ कचरे की कुंडी में चला गया। अभी भाजपा के लॉजिंग-बोर्डिंग में बुकिंग अभी भी रद्द नहीं हुई है।
2. BJP में जाने की प्लानिंग कर रहे नेताओं को कार्यकारिणी में शामिल किया
NCP चीफ ने इस्तीफा देने के बाद एक कार्यकारिणी नियुक्त कर दी, जिसे पार्टी का नया अध्यक्ष चुनना था। इसमें ज्यादातर वे नेता थे, जिन्होंने भाजपा में शामिल होने की योजना बनाई थी। हालांकि पार्टी कार्यकर्ताओं के दबाव के चलते कार्यकारिणी ने पवार का इस्तीफा अस्वीकार कर दिया। इससे राष्ट्रीय स्तर पर विपक्षी गठबंधन में शामिल पार्टियों ने भी राहत की सांस ली।
3. शरद पवार को BJP ज्वाइन करने का ऑफर मिला था
शिवसेना छोड़कर भाजपा में गए लोगों की हालत कूड़ेदान के आवारा कुत्तों से बदतर है। इसलिए भाजपा में जाना अपने पैर पर कुल्हाड़ी मारना है, वहां हर बड़े नेता का राजनीतिक करियर खत्म हो जाएगा। पवार को भाजपा में शामिल होने का ऑफर मिला था। इसके लिए उन्हें पार्टी के नेताओं को ED, CBI और इनकम टैक्स जैसी एजेंसियों से छुटकारा दिलाने की बात भी कही गई, लेकिन NCP चीफ ने यह ऑफर ठुकरा दिया।
4. उत्तराधिकारी नहीं तैयार कर पाए पवार
शरद पवार देश की राजनीति में बड़ा नाम हैं। इसीलिए उनके इस्तीफे से देश की राजनीति में खलबली मचना स्वाभाविक था। यह राजनीति उनकी पार्टी में ज्यादा था क्योंकि शरद पवार का मतलब ही राष्ट्रवादी कांग्रेस पार्टी है। उन्होंने कांग्रेस पार्टी से अलग होकर राष्ट्रवादी कांग्रेस पार्टी बनाई, चलाई और उसे स्थापित किया। इसके बाद भी पवार पार्टी में अपना उत्तराधिकारी तैयार नहीं कर पाए।
5. भाजपा पेटदर्द वाली पार्टी, आपके प्रधानमंत्री नौटंकीबाज हैं
शिवसेना सांसद ने लिखा कि भाजपा पेटदर्द वाली पार्टी है। ये कभी नहीं चाहती कि किसी दूसरे का भला हो। यह पार्टी दूसरों पार्टियां और लोगों के घरों को तोड़कर बनी है। भाजपा के नेता पवार के इस्तीफे को नौटंकी कह रहे हैं। ऐसा करने से पहले उन्हें दुनिया के सबसे बड़े नौटंकीबाज के तौर पर ख्याति प्राप्त अपने प्रधानमंत्री मोदी को देखना चाहिए।
शरद पवार के इस्तीफे से जुड़ी अन्य खबरें भी पढ़ें...
82 साल के शरद पवार ने NCP अध्यक्ष पद छोड़ा, अजित बोले- साहब ने समय मांगा, फैसले पर विचार करेंगे
शरद पवार की बेटी सुप्रिया सुले ने 17 अप्रैल को कहा था कि 15 दिन में महाराष्ट्र की राजनीति में दो बड़े विस्फोट होंगे। बयान के ठीक 16वें दिन यानी 2 मई को 12:45 बजे 82 साल के शरद पवार ने राष्ट्रवादी कांग्रेस पार्टी (NCP) का अध्यक्ष पद छोड़ने का ऐलान कर दिया। इसके बाद कार्यकर्ता सड़कों पर उतर आए और पवार से इस्तीफा वापस लेने की मांग करने लगे। पढ़ें पूरी खबर...
नितेश राणे ने संजय राउत को सांप कहा, बोले- वो उद्धव ठाकरे की राजनीति खत्म करना चाहते हैं
भाजपा के विधायक नितेश राणे ने शिवसेना सांसद (उद्धव गुट) संजय राउत को सांप बताया है। उन्होंने दावा किया कि संजय राउत राजनीतिक रूप से उद्धव ठाकरे को खत्म करना चाहते हैं। वे ठाकरे को धोखा देकर 10 जून को NCP में शामिल हो जाएंगे। NCP ज्वाइन करने के लिए संजय राउत ने एक शर्त रखी है, उन्होंने कहा है कि अगर अजीत पवार पार्टी छोड़ देते हैं तो वह NCP में शामिल हो जाएंगे। पढ़ें पूरी खबर...
